b'\n_START_ARTICLE_\nZabluduvas\n_START_SECTION_\nIstorija\n_START_PARAGRAPH_\nNuo V a. pr. m. e. iki X a. \xc5\xa1iose vietov\xc4\x97se gyveno lietuviams artima balt\xc5\xb3 gentis - jotvingiai. XIII a.-XIV a. \xc5\xa1ias \xc5\xbeemes u\xc5\xbe\xc4\x97m\xc4\x97 Lietuvos Did\xc5\xbeioji Kunigaik\xc5\xa1tyst\xc4\x97. Nuo XIII a.-XIV a. iki 1795 m. priklaus\xc4\x97 Lietuvos Did\xc5\xbeiosios Kunigaik\xc5\xa1tyst\xc4\x97s Trak\xc5\xb3 vaivadijai. 1507 m. \xc4\xafkurta Zabluduvo Marijos Dangun \xc5\xbdengimo parapija. 1525 m. \xc4\xafkurta Zabluduvo \xc5\xa0v. Apa\xc5\xa1tal\xc5\xb3 Petro ir Povilo parapija. 1550 m. \xc5\xa1ioje vietov\xc4\x97je buvo pastatyti r\xc5\xabmai. 1553 m. d\xc4\x97ka Grigaliaus Chodkevi\xc4\x8diaus gyvenvietei buvo suteiktos Magdeburgo teis\xc4\x97s, kurias patvirtino karalius \xc5\xbdygimantas Augustas. 1599 m. Chodkevi\xc4\x8diai u\xc5\xbe 30,000 gra\xc5\xa1i\xc5\xb3 pardav\xc4\x97 miest\xc4\x85 Kristupui Radvilai Jaunajam. Radviloms miestas priklaus\xc4\x97 iki XIX a. am\xc5\xbeiaus. 1608 m. Kristupas Radvila Jaunasis prad\xc4\x97jo finansuoti mieste prad\xc4\x97jusius veikti kalvinistus. XVI a. daugelis miesto gyventoj\xc5\xb3 per\xc4\x97jo \xc4\xaf reformat\xc5\xb3 tik\xc4\x97jim\xc4\x85. 1654 m. karalius Jonas Kazimieras Vaza patvirtino miesto teises ir suteik\xc4\x97 miestui Zabluduvo miesto herb\xc4\x85. 1659 m. gruod\xc5\xbeio 25 d. miestas buvo nusiaubtas Rusijos kariuomen\xc4\x97s. 1685 m. mieste kilo gaisras, kurio metu sudeg\xc4\x97 didel\xc4\x97 dalis miesto pastat\xc5\xb3. 1748 m. mieste buvo pastatyti barokiniai r\xc5\xabmai. Nuo 1795 m. iki 1807 m. priklaus\xc4\x97 Pr\xc5\xabsijos karalyst\xc4\x97s Naujosios Ryt\xc5\xb3 Pr\xc5\xabsijos Balstog\xc4\x97s departamentui. 1807-1842\xc2\xa0m. priklaus\xc4\x97 Rusijos imperijos, Balstog\xc4\x97s sri\xc4\x8diai, 1842-1914\xc2\xa0m. Gardino gubernijai. 1805-1840 m. pastatyta m\xc5\xabrin\xc4\x97 klasicistinio architekt\xc5\xabros stiliaus \xc5\xa0v. Apa\xc5\xa1tal\xc5\xb3 Petro ir Povilo ba\xc5\xbeny\xc4\x8dia. 1847-1855 m. pastatyta Zabluduvo Marijos Dangun \xc5\xbdengimo cerkv\xc4\x97. XIX a. \xc4\xafkurtos Zabluduvo Naujosios \xc5\xbeyd\xc5\xb3 kapin\xc4\x97s. XIX a. pabaigoje apie 60\xc2\xa0% miesto gyventoj\xc5\xb3 buvo \xc5\xbeydai. Nuo 1914 m. iki 1919 m. priklaus\xc4\x97 Vokietijos imperijos Oberosto sri\xc4\x8diai. 1915 m. rugpj\xc5\xab\xc4\x8dio 15 d. vokie\xc4\x8di\xc5\xb3 kariuomen\xc4\x97 susprogdino mieste stov\xc4\x97jusius r\xc5\xabmus. 1919-1939 m. priklaus\xc4\x97 Lenkijos tarpukario Balstog\xc4\x97s vaivadijai. Iki II pasaulinio karo veik\xc4\x97 Zabluduvo Senosios \xc5\xbeyd\xc5\xb3 kapin\xc4\x97s. 1939-1941 m. priklaus\xc4\x97 Taryb\xc5\xb3 S\xc4\x85jungos, Baltarusijos TSR, Balstog\xc4\x97s srities, Zabluduvo rajonui. 1941-1945 m. priklaus\xc4\x97 Tre\xc4\x8diojo reicho, Balstog\xc4\x97s sri\xc4\x8diai. Per II pasaulin\xc4\xaf kar\xc4\x85 buvo nu\xc5\xbeudyta apie 1,400 miesto \xc5\xbeyd\xc5\xb3, kurie sudar\xc4\x97 50\xc2\xa0% miesto gyventoj\xc5\xb3. 1941 m. bir\xc5\xbeelio 24 d. buvo susprogdinta medin\xc4\x97 Zabluduvo sinagoga, pastatyta XVII a. prad\xc5\xbeioje. Nuo 1945 m. priklauso Lenkijai. 1945-1999 m. priklaus\xc4\x97 Balstog\xc4\x97s vaivadijai.'